Nes Boetman is ek de bliksem in oor ANC, Cele | Netwerk24
Nes Boetman is ek de bliksem in oor ANC, Cele
Deur Boerseun, Odendaalsrus 15 Julie 2021 05:07
Ons het wel nie 'n Arabiese Lente gehad nie, maar 'n bitter koue Zuma-winter.
Suid-Afrika het pas 'n gevaarlike kantelpunt verbygesteek, en ons land is binne 'n week onherstelbaar en skouspelagtig deur die ANC verwoes.
Donald Trump se onlangse kleurryke beskrywing was profeties.
Waar was die staat se intelligensiedienste? Dit was tog geen spontane opstand nie, maar is beslis georganiseer.
Die vraag is, wie in die ANC sit hieragter en wat wil hulle hierdeur bereik? Die andersins vrypostige Bheki Cele het geskitter in sy afwesigheid en sy amp versaak.
Honderdduisende misdadigers word toegelaat om ongestoord te plunder. Die burgery is op homself aangewese vir beskerming.
Ek voorsien 'n dramatiese styging in aansoeke vir vuurwapenlisensies. Praat nie eens van disinvestering en emigrasie nie
Nou word 2 500 soldate ontplooi om 'n massiewe misdadige revolusie te "onderdruk", terwyl tienduisende gebruik is om die dra van maskers af te dwing en strandlopers te verjaag.
Dit is duidelik dat die ANC-leiers geen erns of begeerte het om die misdadigheid kragdadig te onderdruk nie.
Inteendeel, die getransformeerde en gekastreerde polisiediens kyk anderkant toe of plunder saam.
Vergeet van Covid-19, die ANC-virus is veel erger. Soos Boetman van ouds is ek de bliksem in vir Cele en die ANC wat ons lewens en ons land verwoes.